ธุรกิจของ เสก โลโซ
“หลอน หมอนอยู่ไหน” นี่คือเพลงใหม่ที่ลงทุนแมนได้ฟังใน LIVE เฟซบุ๊กของ เสก โลโซ เชื่อว่าหลายคนน่าจะอยากรู้ว่า เสก โลโซ นักร้อง นักดนตรี กว่าจะมีวันนี้ ได้ผ่านอะไรมาบ้าง
16 ส.ค. 2561

ธุรกิจของ เสก โลโซ / โดย ลงทุนแมน
“หลอน หมอนอยู่ไหน”
นี่คือเพลงใหม่ที่ลงทุนแมนได้ฟังใน LIVE เฟซบุ๊กของ เสก โลโซ
เชื่อว่าหลายคนน่าจะอยากรู้ว่า เสก โลโซ นักร้อง นักดนตรี
กว่าจะมีวันนี้ ได้ผ่านอะไรมาบ้าง และตอนนี้ มีธุรกิจอะไรบ้าง
เสกสรรค์ ศุขพิมาย หรือ เสก โลโซ นั้นก่อนที่จะมาเป็นนักร้องนำวงโลโซได้ตระเวนเล่นดนตรีอาชีพตามผับในหลายจังหวัด จนไปเจอเพื่อนร่วมวงอีก 2 คน ที่รักในเสียงดนตรีเหมือนกันในช่วงเรียนที่วิทยาลัยสารพัดช่างนครราชสีมา จนนำมาสู่การตั้งชื่อวง โลโซ
ต่อมาพวกเขาจึงทำเพลงพร้อมกับนำไปเสนอกับค่ายเพลงต่างๆ แต่ไม่ประสบความสำเร็จ
เพราะรูปร่างหน้าตาและการแต่งกายของทั้งสามคน เนื่องจากนักร้องในสมัยนั้นเน้นหน้าตาและชื่อเสียง
อย่างไรก็ตาม ในปี 2539 แท่ง ศักดิ์สิทธิ์ ได้แนะนำให้เสก ลองนำอัลบั้มเพลง Demo ไปเสนอกับค่ายมอร์ มิวสิก ของอัสนี โชติกุล ซึ่งปรากฏว่าเพลง Demo ดังกล่าวผ่าน จนทำให้วงโลโซได้เป็นศิลปินและออกอัลบั้มชุดแรกที่ชื่อว่า Lo Society
วงโลโซมีผลงานออกมาอย่างต่อเนื่อง โดยเฉพาะอัลบั้มโลโซ Entertainment ที่สร้างยอดขายเกิน 2 ล้านตลับ และนับเป็นยอดขายที่สูงสุดของศิลปินร็อกของแกรมมี่
จนถึงปี 2546 เสกได้ประกาศยุบวง เนื่องจากถึงจุดอิ่มตัว หลังจากนั้น เขามีข่าวเกี่ยวกับคดียาเสพติดในช่วงปี 2554 และปัญหากับภรรยาในปี 2557 ทำให้ชีวิตส่วนตัวของเขาได้รับผลกระทบจากสังคมรอบด้านไปพอสมควร
อย่างไรก็ตาม สำหรับชื่อ วงโลโซแล้วนั้น เสกเชื่อว่า เป็นชื่อ Brand ที่แข็งแกร่งและสามารถนำมาต่อยอดกับการทำธุรกิจได้
เสก โลโซ บอกว่า ตั้งแต่ที่เขาเข้ามาเซ็นสัญญาวันแรกในการเป็นศิลปินนั้น เขาไม่เคยอยากอยู่ใต้อำนาจบริษัทค่ายเพลงไหนๆ เพราะเขามองว่าอำนาจในการต่อรองของศิลปินนั้นน้อยกว่าค่ายเพลง เช่น แม้ศิลปินจะแต่งเพลงด้วยตัวของเขาเอง แต่เพลงนั้นกลับเป็นลิขสิทธิ์ของค่ายเพลง
ทำให้เมื่อเขามาเปิดค่ายเพลง YESS Records เขาบอกศิลปินรุ่นใหม่ๆ ว่าถ้าเพลงไหนศิลปินแต่งขึ้นมาเอง เพลงเหล่านั้นจะเป็นลิขสิทธิ์ของศิลปินไม่ใช่ของค่ายเพลงของเขา
เสกมีแนวคิดที่จะใช้ Brand โลโซที่มีมานานกว่า 20 ปี มาทำธุรกิจเพราะเขาเชื่อว่าจะสามารถสร้าง Brand ให้แก่สินค้าเขาได้ โดยแนวคิดของเขาคือ จะใช้วิธี Integrate ธุรกิจกับดนตรี เข้ามาเป็นเนื้อเดียวกัน
สำหรับในมุมนักธุรกิจ ปัจจุบัน เสก โลโซ เป็นประธานกรรมการ บริษัท โลโซ โฮลดิ้ง จำกัด โดยธุรกิจของเขามีหลากหลายตั้งแต่
บริษัท โลโซ เอนเทอร์เทนเมนท์ จำกัด ทำกิจกรรมด้านความบันเทิง ปี 2560 รายได้ 2.3 ล้านบาท กำไร 5.8 แสนบาท
บริษัท โลโซ บีแอนด์เอ จำกัด ผลิตมอลต์และสุราที่ทำจากข้าวมอลต์ ปี 2560 รายได้ 93 บาท ขาดทุน 70,099 บาท
บริษัท โลโซ ดริ้งกิ้งวอเตอร์ จำกัด จำหน่ายน้ำดื่ม ปี 2560 รายได้ 7.1 แสนบาท ขาดทุน 5 แสนบาท
บริษัท โลโซ-ดี จำกัด จำหน่ายเครื่องดื่มชูกำลัง ปี 2560 รายได้ 1.2 ล้านบาท ขาดทุน 4.4 ล้านบาท
บริษัท โลโซ มิวสิค จำกัด ทำกิจกรรมด้านความบันเทิง ปี 2560 รายได้ 5.1 ล้านบาท กำไร 1.2 ล้านบาท
บริษัท โลโซ เบฟเวอเรจแอนด์อไลเม้นท์ จำกัด ทำธุรกิจร้านสะดวกซื้อ ปี 2560 รายได้ 4.5 ล้านบาท ขาดทุน 3.6 ล้านบาท
บริษัท โลโซ โฮลดิ้ง จำกัด เป็น Holding company ปี 2560 ไม่มีรายได้ ขาดทุน 25,770 บาท
จากรายได้ทั้งหมด ดูเหมือนว่า เสก โลโซ อาจจะต้องใช้ความพยายามมากขึ้นในการทำตลาดให้สินค้าต่างๆ
แต่การสร้าง Brand สินค้าขึ้นมาโดยเชื่อมโยงกับคนที่มีชื่อเสียงนั้น จะเป็นเรื่องที่ได้เปรียบกว่า เพราะเราจะเห็นได้จากสินค้าหลายอย่างต้องจ้าง Presenter ค่าตัวแพงๆ มาโฆษณาให้
อย่างเสกนั้น เขามีการนำดนตรี เพลง เรื่องราวของโลโซ มาเชื่อมโยงกับผลิตภัณฑ์ต่างๆ ซึ่งกลุ่มลูกค้าก็คงจะหนีไม่พ้นกลุ่มแฟนเพลง หรือคนที่ชื่นชอบในตัวเสก โดยที่เขาไม่ต้องจ่ายเงินค่า Presenter
โดยปัจจุบัน ใน Fan Page ของเสกนั้นมีคนติดตามมากถึง 5.4 ล้านคน
หนึ่งในเป้าหมายของ เสก โลโซ คือ การรุกตลาดเครื่องดื่มเมืองไทย ซึ่งเป็นตลาดที่ใหญ่มากทั้งน้ำดื่ม เครื่องดื่มชูกำลัง โดยเสกเคยตั้งเป้าที่จะมีส่วนแบ่งตลาด 10% สำหรับเครื่องดื่มชูกำลังยี่ห้อโลโซดี และยังมีธุรกิจ ผลิตภัณฑ์อีกหลายอย่างที่เขาตั้งใจจะนำเสนอให้กับประชาชน
เสกเคยบอกว่า เป้าหมายในการทำธุรกิจของเขาส่วนหนึ่งคือ เมื่อได้เงินมาก็เอาไปช่วยเหลือคนยากจน ซึ่งเขาบอกว่า เวลาคุณตายจากโลกไป ไม่มีใครสนใจว่าคุณมีเงินเท่าไร แต่เขาสนใจว่าคุณทำอะไรไว้ให้กับสังคม เหมือนอย่าง John Lennon (วง The Beatles) ไม่มีใครรู้หรอกว่าเขามีเงินเท่าไหร่ แต่ทุกคนจำได้ว่า John Lennon แต่งเพลง Imagine
ในชีวิตของคนเรานั้น เปรียบได้กับเหรียญซึ่งจะมี 2 ด้านเสมอ อยู่ที่ว่าเราจะเลือกมองมุมไหน
อย่างกรณีของเสกนั้น ถึงแม้ในชีวิตเขานั้น ที่ผ่านมาจะมีปัญหาส่วนตัวเกิดขึ้น
แต่เขาก็ยังเป็นอีกหนึ่งบุคคลที่ทุกคนให้ความสนใจ และทุกๆ ครั้งเมื่อมีความเคลื่อนไหว ก็มักจะเป็นที่จับตาของสังคมเสมอ..
----------------------
ติดตามเรื่องราวของ เสก โลโซ กันแล้ว ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android https://
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ https://
.
อินสตาแกรม ไว้ดูภาพสวยๆ https://
.
ทวิตเตอร์กระชับฉับไว https://
.
ไลน์ส่งข้อความตรงวันละครั้ง https://
----------------------
References
-กรมพัฒนาธุรกิจการค้า
-
-
-
-
-
[9119].